**Pakuotės lapelis: informacija pacientui**

**Rezol 1 g milteliai injekciniam ar infuziniam tirpalui**

Cefazolinas

**Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.**

* Neišmeskite šio lapelio, nes vėl gali prireikti jį perskaityti.
* Jeigu kiltų daugiau klausimų, kreipkitės į gydytoją, vaistininką arba slaugytoją.
* Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų). Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją, vaistininką arba slaugytoją. Žr. 4 skyrių.

**Apie ką rašoma šiame lapelyje?**

1. Kas yra Rezol ir kam jis vartojamas

2. Kas žinotina prieš vartojant Rezol

3. Kaip vartoti Rezol

4. Galimas šalutinis poveikis

5. Kaip laikyti Rezol

6. Pakuotės turinys ir kita informacija

**1. Kas yra Rezol ir kam jis vartojamas**

Rezol sudėtyje yra veikliosios medžiagos cefazolino.

Cefazolinas priklauso cefalosporinais vadinamų antibiotikų, kurie veikia naikindami bakterijas, grupei.

Cefazolino vartojama tada, kai yra žinoma ar tikėtina, kad infekcinės ligos sukėlėjas yra bakterija, jautri cefazolino poveikiui. Jo vartojama gydant:

* odos ir poodinių audinių infekcines ligas;
* kaulų ir sąnarių infekcines ligas.

Rezol galima vartoti prieš operaciją ir po jos, siekiant neleisti atsirasti infekcijai.

**2. Kas žinotina prieš vartojant Rezol**

**Rezol vartoti negalima:**

* jeigu yra alergija cefazolinui arba bet kuriai pagalbinei šio vaisto medžiagai (jos išvardytos 6 skyriuje);
* jeigu buvo pasireiškusi sunki alerginė reakcija į peniciliną ar panašų antibiotiką.

**Įspėjimai ir atsargumo priemonės**

Pasitarkite su gydytoju, vaistininku arba slaugytoju, prieš pradėdami vartoti Rezol:

* jeigu Jums buvo pasireiškusi lengva alerginė reakcija į peniciliną ar panašius antibiotikus (pvz., buvo atsiradęs išbėrimas, kartu galėjo pasireikšti niežėjimas);
* jeigu esate alergiški bet kokiai šiame lapelyje nepaminėtai medžiagai;
* jeigu Jums kada nors buvo žarnyno sutrikimų, ypač kolitas (storųjų žarnų uždegimas);
* jeigu yra inkstų sutrikimų;
* jeigu ribojate natrio kiekį maiste.

*Rizikos veiksniai, sukeliantys vitamino K stoką, bei rizikos veiksniai, susiję su kitais kraujo krešėjimo sutrikimais*

Retais atvejais gydymo cefazolinu metu gali atsirasti kraujo krešėjimo sutrikimų. Be to, kraujo krešėjimas gali sutrikti pacientams, kurie serga ligomis, sukeliančiomis ar pasunkinančiomis kraujavimą, pvz., hemofilija ar skrandžio arba žarnų opalige**.** Tokiais atvejais bus atidžiai stebimas Jūsų kraujo krešėjimas.

Šio vaisto negalima švirkšti į nugaros smegenis supančią ertmę (povoratinklinę ertmę), kadangi gauta pranešimų apie toksinio poveikio centrinei nervų sistemai (įskaitant traukulius) atvejus.

Ilgalaikis cefazolino vartojimas gali sukelti priedinį užkrėtimą (superinfekciją). Gydytojas Jus atidžiai stebės ir, jei reikia, skirs gydymą.

**Vaikams**

Rezol negalima vartoti išnešiotiems ir neišnešiotiems naujagimiams.

**Kiti vaistai ir Rezol**

Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. Tai apima ir vaistus, įsigytus be recepto, ir augalinius preparatus. Apie tai pasakyti reikia todėl, kad Rezol gali keisti kai kurių vaistų poveikį, o kai kurie vaistai - Rezol poveikį.

Ypač svarbu pasakyti gydytojui arba slaugytojui, jeigu vartojate bet kurį iš toliau išvardytų vaistų.

* Aminoglikozidai ar kitokie antibiotikai (jų vartojama infekcinėms ligoms gydyti).
* Probenecidas (juo gydoma podagra).
* Vitaminas K.
* Antikoaguliantai (vaistai kraujui skystinti).
* Furozemidas (šlapimo išsiskyrimą skatinantis vaistas).
* Geriamieji kontraceptikai.

Turite pasakyti savo gydytojui arba vaistininkui, jei Jums tiriama gliukozė šlapime arba atliekami kraujo tyrimai.

**Nėštumas ir žindymo laikotarpis**

Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Cefazolino nėštumo laikotarpiu galima vartoti tik atidžiai įvertinus riziką ir naudą, kadangi nėščių moterų gydymo patirties trūksta ir cefazolinas prasiskverbia pro placentą, ypač pirmojo nėštumo trimestro metu. Cefazolino nėštumo laikotarpiu rekomenduojama nevartoti, nebent tai neabejotinai būtina.

Žindančioms moterims Rezol reikia skirti atsargiai, kadangi šiek tiek jo patenka į motinos pieną.

**Vairavimas ir mechanizmų valdymas**

Cefazolinas nesukelia poveikio gebėjimui vairuoti ir valdyti mechanizmus.

**Rezol sudėtyje yra natrio**

Kiekviename 1 g flakone yra maždaug 2,2 mmol (50,6 mg) natrio. Būtina atsižvelgti, jei kontroliuojamas natrio kiekis maiste.

**3. Kaip vartoti Rezol**

Rezol Jums suleis gydytojas arba slaugytojas. Vaisto bus suleista vienu iš toliau išvardytų metodų.

* Suleidžiama į raumenis (pvz., į rankos raumenis).
* Lėtai (per 3‑5 minutes) suleidžiama į vieną iš Jūsų venų.
* Sulašinama per mažą vamzdelį, įkištą į vieną iš Jūsų venų (tai vadinama infuzija į veną).

Rezol dozę nustatys gydytojas, atsižvelgdamas į Jūsų amžių, kūno svorį, infekcinės ligos sunkumą ir inkstų veiklą. Gydytojas Jums tai paaiškins.

*Suaugusieji, įskaitant senyvus žmones*

Didžiausia paros dozė yra 6 g.

* Jeigu gydoma infekcinė liga, paros dozė gali būti 1‑6 g, tai priklauso nuo infekcinės ligos sunkumo.
* Jeigu Jums bus atliekama operacija, iki operacijos pradžios likus 30‑60 minučių Jums gali būti suleista 1 g dozė.
* Jeigu operacija ilga, jos metu gali būti suleista papildoma 500 mg‑1 g dozė. Gydymas Rezol gali būti tęsiamas 24 valandas po operacijos, siekiant neleisti pasireikšti infekcijai.

*Vartojimas vaikams ir kūdikiams (1 mėnesio ir vyresniems)*

Dozę nustatys gydytojas, atsižvelgdamas į vaiko kūno svorį. Vaikams paros dozė gali būti 25‑50 mg/kg kūno svorio. Atsižvelgiant į infekcinės ligos sunkumą, dozė gali būti didinama iki 100 mg/kg kūno svorio.

*Suaugusieji ir vaikai, kuriems yra inkstų sutrikimų*

Jei Jums yra inkstų sutrikimų, Jums gali reikėti vartoti mažesnę dozę. Gali reikėti atlikti kraujo tyrimus, kad būtų galima patikrinti, ar vartojate reikiamą dozę.

**Ką daryti pavartojus per didelę Rezol dozę?**

Jei manote, kad Jums suleista per didelė vaisto dozė, pasakykite savo gydytojui arba slaugytojui.

**Pamiršus pavartoti Rezol**

Jei manote, kad nebuvo laiku suleista vaisto, kreipkitės į gydytoją ar slaugytoją.

Jeigu kiltų daugiau klausimų dėl šio vaisto vartojimo, kreipkitės į gydytoją arba slaugytoją.

**4. Galimas šalutinis poveikis**

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

**Sunkios alerginės reakcijos** (labai retos, gali pasireikšti mažiau kaip 1 žmogui iš 10 000)

Jei Jums pasireiškia sunki alerginė reakcija, **nedelsdami kreipkitės į gydytoją**.

Toliau išvardyti galimi požymiai.

* Staigus veido, gerklės, lūpų ar burnos patinimas (gali pasunkėti kvėpavimas ir rijimas).
* Staigus plaštakų, pėdų ir kulkšnių patinimas.

*Kitoks galimas šalutinis poveikis*

*Dažnas (gali pasireikšti mažiau kaip 1 žmogui iš 10)*

* Odos išbėrimas.
* Pykinimas ir vėmimas.
* Viduriavimas.
* Skausmas ir sukietėjimas injekcijos vietoje.

*Nedažnas (gali pasireikšti mažiau kaip 1 žmogui iš 100)*

* Infekcijos – pienligė (įskaitant makšties uždegimą ir burnos pienligę)
* Karščiavimas.
* Traukuliai.
* Venų uždegimas ar trombozė
* Kvėpavimo pasunkėjimas (dažnai su kosuliu).
* Odos paraudimas, odos niežėjimas, sąnarių maudimas, odos pažeidimas, išplitęs išbėrimas, dilgėlinė.

*Retas (gali pasireikšti mažiau kaip 1 žmogui iš 1 000)*

* Makšties niežėjimas ar išskyros.
* Kitokio tipo infekcinė liga.
* Kraujo ląstelių kiekio padidėjimas.
* Svaigulys.
* Kvėpavimo sutrikimas.
* Kosulys.
* Nosies bėgimas (sloga).
* Apetito netekimas.
* Kepenų sutrikimai (nustatomi kraujo tyrimais).
* Greitai atsirandantis sunkus išbėrimas, kuris atsiranda greitai, pasireiškiantis odos pūslėmis ir lupimusi (pūslių gali atsirasti ir burnoje).
* Stiprus nuovargis ar silpnumas.
* Krūtinės skausmas.

*Labai retas (gali pasireikšti mažiau kaip 1 žmogui iš 10 000)*

* Kraujo krešėjimo sutrikimas.
* Storosios (gaubtinės) žarnos uždegimas. Galimi požymiai yra viduriavimas (paprastai išmatose yra kraujo ir gleivių), pilvo skausmas ir karščiavimas.
* Lytinių organų niežėjimas.

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui, vaistininkui arba slaugytojui.

**Pranešimas apie šalutinį poveikį**

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui, vaistininkui arba slaugytojui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje [www.vvkt.lt](http://www.vvkt.lt/) esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu <http://www.vvkt.lt>). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

**5. Kaip laikyti Rezol**

Šį vaistą laikykite vaikams nepastebimoje ir nepasiekiamoje vietoje.

Ant dėžutės ir flakono po „Tinka iki“/ „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Šio vaisto laikymui specialių temperatūros sąlygų nereikalaujama.

Flakonus laikyti kartono dėžutėje, kad vaistas būtų apsaugotas nuo šviesos.

Vaistų negalima išmesti į kanalizaciją arba su buitinėmis atliekomis. Kaip išmesti vaistus, klauskite vaistininko. Šios priemonės padės apsaugoti aplinką.

**6.** **Pakuotės turinys ir kita informacija**

**Rezol sudėtis**

* Veiklioji medžiaga yra cefazolinas. Viename flakone yra 1 g cefazolino (cefazolino natrio druskos pavidalu).
* Pagalbinių medžiagų nėra.

**Rezol išvaizda ir kiekis pakuotėje**

Rezol yra baltos arba beveik baltos spalvos milteliai. Jis tiekiamas bespalvio stiklo flakone, užkimštame pilku butilo gumos kamščiu užspaustu aliuminio gaubteliu.

Prieš suleidžiant pacientui, Rezol ištirpinamas, į flakoną sušvirkščiant skaidraus injekcinio tirpalo.

Po to iš flakono ištraukiama reikiama dozė. Ją pacientui galima arba suleisti injekcijos būdu arba sušvirkšti į infuzijos maišelį ir per ploną vamzdelį sulašinti į veną.

Rezol tiekiamas pakuotėmis po 1, 5 arba 55 flakonus dėžutėje.

Gali būti tiekiamos ne visų dydžių pakuotės.

**Registruotojas ir gamintojas**

UAB „IBE Pharma"

Sukilėlių pr. 61-2

LT-49333, Kaunas

Lietuva

Tel. +370 37 370054

Faksas +370 37 370067

El. paštas info@ibepharma.lt

**Šis pakuotės lapelis paskutinį kartą peržiūrėtas 2019-01-15.**

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje[http://www.vvkt.lt/](http://www.ema.europa.eu/).

---------------------------------------------------------------------------------------------------------------------------

Toliau pateikta informacija skirta tik sveikatos priežiūros specialistams.

**Rezol 1 g milteliai injekciniam ar infuziniam tirpalui**

Visa su vaistinio preparato skyrimu susijusi informacija pateikiama Preparato charakteristikų santraukoje.

**Pakuotės**

Bespalvio III tipo stiklo flakonas, užkimštas gumos kamščiu ir užspaustas aliuminio gaubteliu.

Flakonuose yra sterilūs, beveik balti arba gelsvi, higroskopiniai, kristaliniai milteliai. Pagalbinių medžiagų nėra.

Kiekviename grame Rezol yra maždaug 2,2 mmol (50,6 mg) natrio.

Pakuotės dydis: dėžutėje yra 1, 5 arba 55 flakonai.

**Dozavimas ir vartojimo metodas**

Dozavimas

***Suaugusieji, kurių inkstų funkcija normali***

**Infekcinės ligos, sukeltos labai jautrių mikroorganizmų**

Įprastinė paros dozė suaugusiesiems yra 1‑2 g, ji suvartojama padalyta į dvi arba tris lygias dozes (viena dozė leidžiama kas 8 arba 12 val.).

**Infekcinės ligos, sukeltos mažiau jautrių mikroorganizmų**

Įprastinė paros dozė yra 3‑4 g, ji suvartojama padalyta į tris arba keturias lygias dozes (viena dozė leidžiama kas 6 arba 8 val.).

Jei pacientas serga sunkia infekcine liga, galima vartoti ne didesnę kaip 6 g paros dozę, kuri suvartojama padalyta į tris arba keturias lygias dozes (viena dozė leidžiama kas 6 arba 8 val.).

**Vartojimas infekcijos profilaktikai operacijos metu**

Siekiant apsaugoti nuo pooperacinės infekcijos, kai operacijos metu pasireiškia arba gali pasireikšti užteršimas, rekomenduojamas toliau pateikiamas dozavimas.

a. 1‑2 g dozė suleidžiama į veną iki operacijos pradžios likus 30 min.‑1 val.

b. Ilgų chirurginių procedūrų metu 500 mg‑1 g dozė leidžiama į veną operacijos metu (ji leidžiama atsižvelgiant į chirurginės procedūros trukmę).

c. 500 mg‑1 g dozė leidžiama į veną kas 6‑8 val. 24 valandų laikotarpiu po operacijos.

Svarbu, kad: (1) ikioperacinė dozė būtų suleista prieš pat operacijos pradžią (iki jos likus 30 min.‑1 val.), kad pradinio operacinio pjūvio metu serume ir audiniuose būtų pakankamas antibiotiko kiekis, ir (2) jei reikia, cefazolino turi būti leidžiama tinkamais intervalais operacijos metu, kad numatomos didžiausios infekciją sukelti galinčių mikroorganizmų ekspozicijos metu antibiotiko kiekis būtų pakankamas. Kartotines dozes rekomenduojama vartoti kas 4 val. (skaičiuojant nuo ikioperacinės dozės suleidimo). Profilaktinis gydymas cefazolinu paprastai nutraukiamas 24 val. laikotarpiu po chirurginės procedūros. Jei atliekama širdies operacija, profilaktinis gydymas cefazolinu gali būti tęsiamas 48 val. po operacijos pabaigos, tai priklauso nuo klinikinės situacijos.

**Suaugusiems pacientams, kurių inkstų funkcija sutrikusi**

Reikia suleisti tinkamą pradinę dozę. Vėlesnes dozes reikia koreguoti atsižvelgiant į inkstų funkcijos sutrikimo laipsnį, infekcinės ligos sunkumą ir patogeno jautrumą.

**Pacientų, kurių inkstų funkcija sutrikusi, palaikomasis gydymas cefazolinu**

|  |  |  |  |  |  |  |  |
| --- | --- | --- | --- | --- | --- | --- | --- |
| **Kreatinino klirensas (ml/min.)**  |  | **Kreatinino kiekis serume (mg/100 ml)**  |  | **Bendra paros dozė**  |  | **Vartojimo intervalas, pagal kurį reikia dalyti dozę** |  |
| ≥ 5  |  | ≤1,5  |  | Įprastinė doze\*  |  | Nekeičiamas  |  |
| 35‑54  |  | 1,6‑3,0  |  | Įprastinė dozė\*  |  | Mažiausiai 8 val. |  |
| 11‑34  |  | 3,1‑4,5  |  | Pusė įprastinės dozės  |  | 12 val.  |  |
| ≤10  |  | ≥4,6  |  | Ketvirtis įprastinės dozės  |  | 18-24 val.  |  |

\*Paros dozė suaugusiems pacientams, kurių inkstų funkcija normali

Jei pacientas gydomas hemodializėmis, dozavimo schema priklauso nuo dializės būklės.

Taip pat žr. 4.4 skyrių.

***Vaikų populiacija***

**Infekcinės ligos, sukeltos labai jautrių mikroorganizmų**

Paros dozė yra 25‑50 mg/kg kūno svorio, ją rekomenduojama padalyti į dvi-keturias lygias dozes (vieną dozę vartoti kas 6, 8 ar 12 val.).

**Infekcinės ligos, sukeltos mažiau jautrių mikroorganizmų**

Paros dozė yra iki 100 mg/kg kūno svorio, ją rekomenduojama padalyti į tris ar keturias lygias dozes (vieną dozę vartoti kas 6 ar 8 val.).

**Neišnešiotiems naujagimiams ir jaunesniems kaip 1 mėnesio kūdikiams**

Neišnešiotų naujagimių ir jaunesnių kaip vieno mėnesio kūdikių gydymo saugumas neištirtas, todėl cefazolinu tokių pacientų gydyti nerekomenduojama. Taip pat žr. 4.4 skyrių.

**Dozavimo vaikams gairės**

|  |  |  |  |  |  |
| --- | --- | --- | --- | --- | --- |
| **Kūno svoris**  | 5 kg  | 10 kg  | 15 kg  | 20 kg  | 25 kg  |
| **Dozė vartojama kas 12 val., paros dozė 25 mg/kg kūno svorio**  | 63 mg  | 125 mg  | 188 mg  | 250 mg  | 313 mg  |
| **Dozė vartojama kas 8 val., paros dozė 25 mg/kg kūno svorio** | 42 mg  | 85 mg  | 125 mg  | 167 mg  | 208 mg  |
| **Dozė vartojama kas 6 val., paros dozė 25 mg/kg kūno svorio** | 31 mg  | 62 mg  | 94 mg  | 125 mg  | 156 mg  |
| **Dozė vartojama kas 12 val., paros dozė 50 mg/kg kūno svorio** | 125 mg  | 250 mg  | 375 mg  | 500 mg  | 625 mg  |
| **Dozė vartojama kas 8 val., paros dozė 50 mg/kg kūno svorio** | 83 mg  | 166 mg  | 250 mg  | 333 mg  | 417 mg  |
| **Dozė vartojama kas 6 val., paros dozė 50 mg/kg kūno svorio** | 63 mg  | 125 mg  | 188 mg  | 250 mg  | 313 mg  |
| **Dozė vartojama kas 8 val., paros dozė 100 mg/kg kūno svorio** | 167 mg  | 333 mg  | 500 mg  | 667 mg  | 833 mg  |
| **Dozė vartojama kas 6 val., paros dozė 100 mg/kg kūno svorio** | 125 mg  | 250 mg  | 375 mg  | 500 mg  | 625 mg  |

**Vaikai, kurių inkstų funkcija sutrikusi**

Reikia suleisti tinkamą pradinę dozę. Vėlesnes dozes reikia koreguoti atsižvelgiant į inkstų funkcijos sutrikimo laipsnį, infekcinės ligos sunkumą ir patogeno jautrumą.

Jei vaikui yra lengvas inkstų funkcijos sutrikimas (kreatinino klirensas 70-40 ml/min.), pakanka vartoti 60 % įprastos paros dozės, kuri padalijama į lygias dalis ir vartojama kas 12 val.

Jei vaikui yra vidutinio sunkumo inkstų funkcijos sutrikimas (kreatinino klirensas 40-20 ml/min.), pakanka vartoti 25 % įprastos paros dozės, kuri padalijama į lygias dalis ir vartojama kas 12 val.

Jei vaikui yra sunkus inkstų funkcijos sutrikimas (kreatinino klirensas 20-5 ml/min.), pakanka vartoti 10 % įprastos paros dozės, kuri vartojama kas 24 val.

Visos šios gairės taikomos po to, kai pavartojama pradinė dozė. Taip pat žr. 4.4 skyrių.

***Senyviems pacientams***

Jei inkstų funkcija normali, senyviems pacientams dozės koreguoti nereikia.

**Gydymo trukmė**

Gydymo trukmė priklauso nuo ligos eigos. Atsižvelgiant į bendruosius gydymo antibiotikais principus, gydymą cefazolinu reikia tęsti dar mažiausiai 2‑3 dienas po to, kai išnyksta karščiavimas, arba kol nustatoma, kad infekcija išnyko.

Vartojimo metodas

Rezol 1 g miltelių injekciniam ar infuziniam tirpalui galima leisti giliai į raumenis, lėtai į veną arba lėtai infuzuoti į veną.

**Vartojimo instrukcija**

*Injekcinio ir infuzinio tirpalo paruošimas*

Rezol yra sterilūs injekciniai milteliai, todėl prieš švirkštimą pacientui juos reikia ištirpinti. Tirpinimui naudojamo tirpiklio tūris priklauso nuo vartojimo metodo.

Rekomenduojama vartoti ką tik paruoštą tirpalą. Paruošto vaistinio preparato poveikio stiprumas išlieka mažiausiai 12 val., laikant 25°C temperatūroje arba 24 val. laikant šaldytuve (2°‑8°C temperatūroje).

Ištirpinus injekciniame vandenyje, gautas tirpalas yra skaidrus, šviesiai geltonas arba geltonas.

Injekcija į raumenis

Rezol 1 g ištirpinamas 4 ml injekcinio vandens arba 0,9 % natrio chlorido tirpalo.

Kratyti, kol milteliai visiškai ištirps.

Cefazolino koncentracija tirpale maždaug 250 mg/ml.

Injekcija į veną

Rezol 1 g ištirpinamas 4 ml injekcinio vandens arba 0,9 % natrio chlorido tirpalo.

Kratyti, kol milteliai visiškai ištirps.

Cefazolino koncentracija tirpale maždaug 250 mg/ml.

|  |  |  |
| --- | --- | --- |
| Rezol 1 g lėtai suleidžiamas per tris-penkias minutes. Jokiu būdu vaistinio preparato negalima suleisti greičiau kaip per 3 minutes. Injekciją galima atlikti tiesiai į veną arba per intraveninės jungties vamzdelį.Infuzija į venąCefazoliną galima vartoti tiesiai į veną arba nuolatinės, arba protarpinės infuzijos metodu.Rezol galima infuzuoti kartu su intraveniniais preparatais, naudojant prijungtą infuzinę talpyklę.Rezol 1 g pirmiausia ištirpinamas 4 ml injekcinio vandens arba 0,9 % natrio chlorido tirpalo. Kratyti, kol milteliai visiškai ištirps.Toliau preparatas skiedžiamas 50-100 ml 0,9 % natrio chlorido, 5% arba 10% gliukozės, Ringerio-laktato infuziniu tirpalu arba injekciniu vandeniu. Cefazolino koncentracija infuziniame tirpale bus 10-19 mg/ml.Ruošdami infuzinį tirpalą, naudokite ką tik iš miltelių paruoštą tirpalą.Tik vienkartiniam vartojimui. Visus tirpalo likučius sunaikinti. Nesuvartotą vaistinį preparatą ar atliekas reikia tvarkyti laikantis vietinių reikalavimų. |  |  |

**Nesuderinamumas**

Šio vaistinio preparato negalima maišyti su kitais, išskyrus nurodytus vartojimo instrukcijoje.

Tirpalų, kuriuose yra cefazolino, negalima maišyti su krauju ar kitų baltymų hidrolizatais. Cefazolinas yra nesuderinamas su aminoglikozidais, tetraciklinais, eritromicinu, askorbo rūgštimi, vitamino B kompleksu, bleomicino sulfatu, gliuceptato kalcio gliukonatu, kalciu ir cimetidino hidrochloridu.

**Tinkamumo laikas**

*Neatidaryta pakuotė*

3 metai

*Po ištirpinimo ir (ar) praskiedimo:*

Cheminiu ir fizikiniu požiūriu paruoštas tirpalas išlieka stabilus ne ilgiau kaip 12 val. 25 °C temperatūroje ir ne ilgiau kaip 24 val. šaldytuve (2 °C ‑ 8 °C temperatūroje).

Mikrobiologiniu požiūriu atidarius/ištirpinus/praskiedus vaistinį preparatą reikia vartoti nedelsiant,. Jei vaistinis preparatas nevartojamas nedelsiant, už laikymo sąlygas ir trukmę atsako vartotojas. Paprastai ilgiau, nei nurodyta aukščiau paminėtoje informacijoje apie cheminį ir fizikinį stabilumą laikyti negalima, nebent tirpinimas ir praskiedimas buvo atliktas kontroliuojamomis ir patvirtintomis aseptinėmis sąlygomis.

**Specialios laikymo sąlygos**

Šio vaistinio preparato laikymui specialių temperatūros sąlygų nereikalaujama.

Flakonus laikyti kartono dėžutėje, kad preparatas būtų apsaugotas nuo šviesos.